ନୂଆଦିଲ୍ଲୀ,୨୨/୦୧ଃ ଶୁକ୍ରବାର ଭାରତୀୟ ଜାତୀୟ କଂଗ୍ରେସର ସିଡବ୍ଲ୍ୟୁସି ବୈଠକ ଅନୁଷ୍ଠିତ ହେବାକୁ ଯାଉଛି । ଏଥିରେ ଦଳର ନୂଆ ଅଧ୍ୟକ୍ଷ ନିର୍ବାଚନ ବାବଦରେ ଆଲୋଚନା ହେବାର ସମ୍ଭାବନା ରହିଛି । ସିଡବ୍ଲ୍ୟୁସିର ଏହି ଭିଡିଓ ଭିଡିଓ କନଫରେନ୍ସିଂରେ ସକାଳ ୧୦ଟା ୩୦ରେ ଆରମ୍ଭ ହେବ ।
ସୂତ୍ରାନୁସାରେ, ବୈଠକରେ ନୂଆ ଅଧ୍ୟକ୍ଷ ନିର୍ବାଚନ ସହ କୃଷକ ଆନ୍ଦୋଳନ ଓ କିଛି ଅନ୍ୟ ପ୍ରସଙ୍ଗ ଉପରେ ମଧ୍ୟ ଚର୍ଚ୍ଚା ହୋଇପାରେ । ଅଧ୍ୟକ୍ଷ ନିର୍ବାଚନକୁ ସବୁଜ ସଙ୍କେତ ମିଳିବ ବୋଲି ଆଶା କରାଯିବା ସହ ତାରିଖ ମଧ୍ୟ ଘୋଷଣା ହୋଇପାରେ ।
ସୂଚନାଯୋଗ୍ୟ, ଗତ ଲୋକସଭା ନିର୍ବାଚନରେ କଂଗ୍ରେସ ପରାଜିତ ହେବା ପରେ ଅଧ୍ୟକ୍ଷ ଥିବା ରାହୁଲ ଗାନ୍ଧୀ ନିଜ ପଦବୀରୁ ଇସ୍ତଫା ପ୍ରଦାନ କରିଥିଲେ । ଏହାପରେ ସୋନିଆ ଗାନ୍ଧୀ ଅନ୍ତରୀଣ ଅଧ୍ୟକ୍ଷା ଭାବେ ଦାୟିତ୍ୱ ତୁଲାଉଛନ୍ତି । ବିହାର ବିଧାନସଭା ନିର୍ବାଚନ ସହ ଅନ୍ୟ କିଛି ରାଜ୍ୟର ଉପନିର୍ବାଚନରେ କଂଗ୍ରେସର ଶୋଚନୀୟ ପରାଜୟର ସାମ୍ନା କରିଛି । ଏହାପରେ ଗୁଲାମ ନବୀ ଆଜାଦ ଓ କପିଲ ସିବ୍ବଲଙ୍କ ଭଳି କିଛି ନେତା ଦଳରେ ସକ୍ରିୟ ଅଧ୍ୟକ୍ଷ ନିଯୁକ୍ତି ନେଇ ଦାବି କରୁଛନ୍ତି ।
କଂଗ୍ରେସର ଏକ ଟାଣୁଆ ଗୋଷ୍ଠୀ ରାହୁଲ ଗାନ୍ଧୀ ପୁଣି ସଭାପତି ହୁଅନ୍ତୁ ବୋଲି ଦାବି କରୁଛି । କଂଗ୍ରେସ ମହାସଚିବ ରଣଦୀପ ସୁରେଜଓ୍ୱାଲ ୯୯.୯ ପ୍ରତିଶତ କର୍ମୀ ରାହୁଲ ସଭାପତି ହୁଅନ୍ତୁ ବୋଲି ଚାହୁଁଥିବା କହିଥିଲେ ।
